KOMISIJOS SPRENDIMAS
2006 m. gruodžio 22 d.
iš dalies keičiantis Sprendimo 2005/393/EB nuostatas dėl ribojimų taikymo zonų, susijusių su mėlynojo liežuvio liga
(pranešta dokumentu Nr. C(2006) 6970)
(Tekstas svarbus EEE)
(2007/28/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (1), ypač į jos 8 straipsnio 3 dalį,
kadangi:
(1)
Direktyvoje 2000/75/EB nustatytos kontrolės taisyklės ir priemonės, skirtos kovoti su mėlynojo liežuvio liga Bendrijoje, taip pat apsaugos ir priežiūros zonos bei draudimas išvežti gyvūnus iš šių zonų.
(2)
2005 m. gegužės 23 d. Komisijos sprendimu 2005/393/EB dėl apsaugos ir priežiūros zonų, susijusių su mėlynojo liežuvio liga, ir judėjimui iš tų zonų bei per tas zonas (2) taikomų reikalavimų numatyta, kad turi būti nustatytos bendrosios geografinės sritys, kuriose valstybės narės turi nustatyti apsaugos ir priežiūros zonas („ribojimų taikymo zonas“), susijusias su mėlynojo liežuvio liga.
(3)
2006 m. lapkričio 20 d. Ispanija pranešė Komisijai, kad 4 serotipo viruso paplitimas buvo nustatytas keliose E ribojimų taikymo zonos periferinėse srityse. Todėl minėtą zoną reikėtų išplėsti, atsižvelgiant į turimus duomenis apie užkrato pernešėjo daromą poveikį aplinkai ir dabartines meteorologines sąlygas.
(4)
2006 m. lapkričio 21 d. Vokietija pranešė Komisijai apie naujus mėlynojo liežuvio ligos protrūkius Žemutinėje Saksonijoje. Atsižvelgiant į šiuos duomenis, tikslinga iš dalies pakeisti nustatytą ribojimų taikymo zoną Vokietijoje.
(5)
2006 m. lapkričio mėnesio pradžioje Italijai paskelbus apie mėlynojo liežuvio ligos protrūkius, sukeltus naujo serotipo, Sprendimu 2006/858/EB į Sprendimo 2005/393/EB priedą buvo įtraukta nauja ribojimų zona G, apimanti tris susijusias pietų Sardinijos provincijas. Tačiau į atitinkamas Sprendimo 2005/393/EB nuostatas ši zona nebuvo įtraukta. Todėl aiškumo sumetimais reikėtų papildyti Sprendimo 2005/393/EB 2 straipsnyje nurodytų zonų sąrašą.
(6)
Todėl reikėtų atitinkamai iš dalies pakeisti Sprendimą 2005/393/EB.
(7)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2005/393/EB iš dalies keičiamas taip:
1)
2 straipsnio pirma pastraipa pakeičiama taip:
„Ribojimų taikymo zonos nustatomos I priede išvardytose bendrose geografinėse srityse.“
2)
I priedas iš dalies keičiamas remiantis šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2006 m. gruodžio 22 d.